ফ্রাঁসোয়াজের নিজেরও কোয়ারেজ পদবিটি পছন্দের ছিল না। ক্লাসে নাম ডাকার সময় যখন তাঁর নামটির আদ্যক্ষর কিউ (Q) আসত, সমস্ত ক্লাস হেসে উঠত। আর ফ্রাঁসোয়াজ তোতলাত। মৌখিকে তিনি ছিলেন বরাবরই খারাপ। বাকালোরিয়ায় প্রশ্ন করা হয়েছিল ম্যাকবেথ বিষয়ে। নার্ভাস ফ্রাঁসোয়াজ যথাযথ উত্তর দিতে গিয়ে তোতলাতে থাকেন। অথচ লেখায় পেয়েছিলেন বিশে সতেরো। পড়াশোনা তাঁর কাছে একঘেয়ে মনে হতো। ‘ennui’ – একঘেয়ে ক্লান্তিকর এক ধরনের সেন্টিমেন্ট যা এত প্রগাঢ় এবং তীব্র ঘৃণার চেয়েও। এই ‘ennui’ ফ্রাঁসোয়াজকে গ্রাস করলে, বলেছেন – কোনো ডিনারে নিজেকে অসুস্থ, ভঙ্গুর মনে হতো।